**GŴYL DDEWI**

*Mae croeso i chi addasu’r iaith a rhannu’r gwaith i siwtio’ch plant, dim ond i chi gadw’n ffyddlon at brif neges y gwasanaeth – sef fod Dewi Sant yn caru’r Arglwydd Iesu ac eisiau dweud wrth eraill amdano.*

**Adnoddau dewisol***:* \*Cennin Pedr / baner Cymru (dylai’r plant wisgo cennin Pedr neu wisg Gymreig os yn bosib)

Croeso i wasanaeth arbennig i gofio am Dewi Sant.

**Gweddïwn:** Ein Tad**,** diolch i Ti am fywyd Dewi, nawddsant Cymru. Diolch ei fod o wedi rhannu’r newyddion da amdanat ti a dy fab Iesu Grist yn ein gwlad. Helpa ni i ddysgu mwy amdano ac i ddathlu ei fywyd gyda’n gilydd. Helpa ni i gofio mai ei waith pwysicaf oedd dysgu pobl ein gwlad am dy gariad Di. Gofynnwn y cyfan yn enw Iesu. Amen

**Emyn i’r gynulleidfa gyfan**: Emyn hapus, addas i blant e.e. Caneuon Ffydd 412; 408; 406; 399 (*\*mae emynau eraill hapus i’w cael*!)

* Rydyn ni yma heddiw i ddathlu bywyd Dewi, nawddsant Cymru. Rydym yn dathlu ei fywyd ar Fawrth 1af – sef Dydd Gŵyl Dewi.
* Ar Fawrth y 1af fe welwn ni ein blodyn cenedlaethol ym mhob man (pwyntio at y blodyn/blodau) ac mae llawer yn cael cyfle i wisgo’r wisg draddodiadol Gymreig.
* Ar Fawrth y 1af, hyd yn oed os bydd eira ar y llawr rydyn ni’n gwybod bod y gwanwyn wedi cyrraedd.

(Gellid canu’r darn isod - Cerddoriaeth – Glas, Glas Blaned; neu lefaru’r darn a’i rannu ymysg gwahanol blant os fydd angen.)

Mis Mawrth unwaith eto

Mae’r gwanwyn wedi dod

Ddydd Gŵyl Dewi ydy hi.

Mis Mawrth unwaith eto

Mae’r Gwanwyn wedi dod

Dydd Gŵyl Dewi ydy hi.

Dewi Sant, Dewi Sant, cofio Dewi

Cofio am y pethau bach a’r pethau mawr.

Dewi Sant, Dewi Sant

Ffrind y bobl, ffrind y plant

Rhaid i ninnau fod fel Dewi’n dda bob awr.

* Does neb yn hollol sicr pryd ganwyd Dewi. Mae pobl yn dweud ei fod wedi ei eni yn y chweched ganrif ac mai Non oedd ei fam a Sandde, Tywysog Powys oedd ei dad.
* Cafodd ei addysgu gan ddyn dall o’r enw Paulinus, ac mae sôn bod Dewi wedi cyffwrdd ei lygaid a gwneud iddo weld.
* Teithiodd lawer - i Iwerddon, i Gernyw ac i Lydaw i ddweud wrth bobl am Iesu Grist.
* Aeth ar bererindod i Jerwsalem i gael dilyn ôl troed Iesu.
* Mae stori am Dewi Sant yn pregethu mewn lle o’r enw Llanddewibrefi. Tra roedd e’n pregethu roedd pobl yn cwyno nad oedden nhw’n medru ei weld.Yn ôl y sôn fe osododd Dewi hances ar y llawr cyn sefyll arni, ac yn sydyn, cododd bryn bach o dan ei draed gan ei godi fel y gallai pawb ei weld.
* Mae rhai yn dweud hefyd fod colomen wen wedi glanio ar ei ysgwydd, yn arwydd gan Dduw o'i sancteiddrwydd.
* Roedd Dewi’n byw bywyd syml, fel y gwnaeth Iesu Grist pan oedd e ar y ddaear. Gwrandewch ar eiriau Dewi:

*Gwnewch y pethau bychain a welsoch ac a glywsoch gennyf fi.*

Pa bethau bychain allwn ni eu gwneud?

**Y Pethau bychain**

Dyma’r pethau bychain sy’n helpu yn y tŷ,

Yn stopio mam rhag gweiddi a dychryn Ben y ci:

Peidio gadael lego yn gorwedd ar y llawr

Rhag ofn i dad eu sathru a dweud hen eiriau mawr!

Peidio cnoi’n ewinedd a’u poeri mas o’n ceg,

I’r rhai sy’n gorfod clirio, dyw hynny ddim yn deg.

Peidio cwato sbectol dad o dan y soffa frown,

Nac aros nes mae’n cysgu i beintio’i drwyn fel clown.

Rhoi pob papur losin yn daclus yn y bin

Rhag ofn i mam ypsetio a cholli’i ’myned prin.

Rhaid defnyddio hances i chwythu’n trwyn bob tro,

Nid llawes siwmper ysgol, neu fe fydd mam o’i cho’!

Rhaid gwneud y pethau bychain i helpu rownd y tŷ

I ddangos maint ein cariad a’n gwerthfawrogiad ni.

Dysgodd nawddsant Cymru, yr annwyl Dewi Sant

Am werth y pethau bychain cawn wneud tra’n dal yn blant.

Wrth ddilyn ei esiampl a rhoi ein ffydd yn Nuw

Cawn ddod i nabod Iesu a’i ddilyn yn ein byw.

Cawn ddarllen am ei hanes mewn Beibl yn ein hiaith

A rhyfeddu at ei gariad a’i fawr amynedd maith.

“Gadewch i’r plantos bychain ddyfod ataf fi,”

Oedd geiriau’r annwyl Iesu wrthych chi a mi.

Beth am i ni droi ato a’i drystio o nawr ymlaen?

Iesu Grist ein Harglwydd, yr unig gonglfaen.

**Emyn i’r gynulleidfa gyfan**: Emyn arall hapus, addas i blant.

* Nid Dewi Sant ydy arwr y diwrnod go iawn – ond Iesu Grist. Gwaith Dewi Sant oedd dweud wrth eraill am Iesu a’u hannog nhw i drystio Duw. Roedd Dewi Sant eisiau i bawb wybod mor fawr oedd cariad Duw. Dyma mae’r Beibl yn ei ddweud am gariad:

*Dw i am i chi, a phobl Dduw i gyd, ddeall mor aruthrol fawr ydy cariad y Meseia – mae'n lletach, yn hirach, yn uwch ac yn ddyfnach na dim byd arall! Dw i am i chi brofi y cariad hwnnw sy'n llawer rhy fawr i'w brofi yn llawn, er mwyn i chi gael eich llenwi â'r cwbl sydd gan Dduw ar eich cyfer.(Effesiaid 3:18-19)*

Sefydlodd Dewi 12 mynachlog er mwyn rhoi cyfle i bobl ddysgu mwy am gariad Duw. Wrth adeiladu gyda cherrig rhaid dewis conglfaen, neu faen clo - *cornerstone.* Dyma’r garreg bwysicaf ac mae pob carreg arall yn yr adeilad yn dibynnu arni. Mae’r Beibl yn dysgu mai Iesu ydy’r maen clo - y conglfaen. Rydyn ni’n gallu trystio Iesu a dibynnu arno bob amser.

Roedd neges Dewi Sant yn bwysig iawn. Roedd o eisiau i holl bobl Cymru gredu yn yr Arglwydd Iesu Grist. Roedd o’n gwybod pa mor bwysig oedd Iesu ac mai drwy gredu ynddo roedd pobl yn cael perthynas sbesial gyda Duw.

Mae Iesu yn rhoi croeso i bawb o bob oed gan gynnwys plant,

*Ond meddai Iesu, “Gadewch i'r plant bach ddod ata i. Peidiwch â'u rhwystro, am mai rhai fel nhw sy'n derbyn teyrnasiad yr Un nefol.” (Mathew 19:14)*

Diolch ein bod ni’n cael cyfle bob blwyddyn i feddwl am waith Dewi Sant

*D – Diolch am ei dafod oedd yn dweud wrth bawb am Dduw.*

*E – Diolch am ei egni, er mwyn iddo wneud ei waith yn dda.*

*W – Diolch am ei weithgarwch a’i fywyd prysur ef.*

*I - Diolch am yr iaith oedd ganddo i bregethu ym mhob man.*

*S – Diolch am ei safiad cadarn dros y ffydd.*

*A – Diolch iddo am adeiladu eglwysi er mwyn addoli Duw.*

*N – Diolch am ein nawddsant ffyddlon oedd yn gogoneddu Duw.*

*T – Diolch am y trysor sydd ar gael oherwydd bod neges y Beibl ar gael i ni heddiw.*

**Gweddïwn:** Ein Tad**,** diolch i Ti am fywyd Dewi, nawddsant Cymru. Ond yn fwy pwysig diolch i ti mai ei waith oedd dweud wrth eraill am Iesu Grist. Diolch bod ein gwlad wedi cael ei bendithio ar hyd y blynyddoedd. Diolch bod y Beibl ar gael yn ein hiaith. Diolch am dy gariad Di. Amen

**Emyn i’r gynulleidfa gyfan**: Emyn arall hapus, addas i blant.